སྤྱིར་བོད་ཀྱི་ཡུལ་སྐད་དབྱེ་སྟངས་ལ།ཕྱི་གླིང་བའི་ལུགས་རིགས་གཉིས་སམ་གསུམ།བཞི་སོགས་འགའ་རེ་འདུག་པ་དེ་དག་ནི་ཡུལ་སྐད་ཀྱི་དབྱེ་བ་ཤིན་ཏུ་ཞིབ་པའི་དབང་དུ་བྱས་པ་ཡིན་ལ།འདིར་བརྙན་ཡིག་བསྒྱུར་དུས་སྤྱིའི་ཆ་ནས་རྒྱལ་ནང་གི་དབྱེ་ལུགས་མདོ་དབུས་ཁམས་གསུམ་གྱི་ཡུལ་སྐད་ཆེན་པོ་གསུམ་གྱི་བགོ་སྟངས་ལྟར་བཤད་པར་བྱ་སྟེ།ཡུལ་སྐད་ཆེན་པོ་རེའི་ཁོངས་སུའང་ལུང་སྐད་ཆུང་ངུའམ་སྐད་ཀྱི་དབྱེ་ཕྱོགས་ཐ་དད་པ་འགའ་རེ་མཆིས་རུང་།ཆེ་ཕྱོགས་ནས་ཁྱད་པར་དེ་ཙམ་མ་མཆིས་ཤིང་།མཆིས་པ་ཁ་ཤས་ཡོད་པ་དེ་དག་ཀྱང་ལུང་སྐད་ཐག་ཆོད་དུ་སོང་བར་བརྟེན།ཆེད་གཉེར་གྱིས་ཞིབ་འཇུག་བྱེད་ན་མ་གཏོགས་བརྙན་ཡིག་བསྒྱུར་དུས་རྩ་བར་འཛིན་པའི་དགོས་པ་མེད་པར་སྙམ་ནས་བཏང་སྙོམས་སུ་བཞག་གོ།